SKRIFTLIG FORESPØRGSEL E-3726/00

af Nicholas Clegg (ELDR) til Kommissionen

(30. november 2000)

Om: Emissioner af flygtige organiske forbindelser (VOC) fra ikke-naturlige kilder i Det Forenede Kongerige

Vejtransport tegner sig for størstedelen af VOC-emissionerne fra ikke-naturlige kilder i Det Forenede Kongerige.

Etape-I-direktiv (94/63/EF)(1) har til formål at reducere VOC-emissionerne ved benzinoplagring og benzindistribution fra terminaler til servicestationer.

I betragtning af, at omfanget af VOC-emissioner er endnu større ved påfyldning af et køretøj, hvornår vil Kommissionen da forelægge etape-II-direktivet om genvindingskontrol?

Hvornår bliver der vedtaget en national luftkvalitetsnorm, som omfatter VOC?

(1) EFT L 365 af 31.12.1994, s. 24.

Svar afgivet på Kommissionens vegne af Margot Wallström

(1. februar 2001)

Der findes mange forskellige kilder til emission af andre flygtige organiske forbindelser end (NMVOC). I Det Forenede Kongerige hidrørte i 1998 cirka 20 % af samtlige emissioner af NMVOC fra motorkøretøjers udstødning og andre 7 % fra tab gennem fordampning fra motorkøretøjer. Herudover tegnede distribution af benzin sig for cirka 6 % af den samlede britiske NMVOC-emission. Dette skal sammenlignes med den emission, der hidrører fra brug af opløsningsmidler (27 %), produktionsprocesser (15 %), offshore olie- og gasproduktion (9 %) samt endelig naturlige kilder (9 %).

For så vidt angår luftkvalitetsstandarder for NMVOC, har Kommissionen allerede forelagt et forslag til lovgivning om benzenindholdet i luften; dette forslag drøftes for øjeblikket i Europa-Parlamentet og Rådet. Med hensyn til de øvrige stoffer, der er indeholdt i bilag I til Rådets direktiv 96/62/EF af 27. september 1996 om vurdering og styring af luftkvalitet(1), er der allerede vedtaget lovgivning eller der vil blive fremsat forslag hertil i den nærmeste fremtid.

Europa-Parlamentets og Rådets direktiv 94/63/EF af 20. december 1994 om forebyggelse af emissioner af flygtige organiske forbindelser (VOC) ved benzinoplagring og benzindistribution fra terminaler til servicestationer (etape I), vedtoges med henblik på at begrænse emissionerne af NMVOC under oplagring og distribution af benzin. Derudover er der vedtaget en række forskellige direktiver med henblik på en gradvis begrænsning af emissionen af NMVOC med køretøjers udstødning, og herigennem forventes emissionerne begrænset kraftigt i de kommende ti år. Desuden er der med Europa-Parlamentets og Rådets direktiv 98/70/EF af 13. oktober 1998 om kvaliteten af benzin og dieselolie og om ændring af Rådets direktiv 93/12/EØF(2) fastlagt nærmere miljømæssige specifikationer for benzin, herunder damptryk, og dette forventes at reducere emissionerne ved fordampning under påfyldning.

Kommissionen har forelagt et forslag til Europa-Parlamentets og Rådets direktiv om nationale emissionslofter for visse luftforurenende stoffer(3) som led i Fællesskabets strategi for bekæmpelse af ozonforurening ved jordoverfladen. Heri er fastsat emissionslofter for bl.a. NMVOC og nitrogenoxider. Når direktivet er vedtaget, kan medlemsstaterne hver især overholde deres eget emissionsloft på den mest omkostningseffektive måde, dog under hensyntagen til komplementære fællesskabsforanstaltninger, hvor sådanne er hensigtsmæssige.

Kommissionen har derfor ingen umiddelbare planer om at forelægge forslag om etape II af emissionsbegrænsning ved optankning af benzindrevne motorkøretøjer. Dog vil man fortsat lave mulige yderligere foranstaltninger til nedbringelse af NMVOC-emissionerne i forbindelse med fortsat udvikling af Fællesskabets politik vedrørende luftforurening.

(1) EFT L 296 af 21.11.1996.

(2) EFT L 350 af 28.12.1998.

(3) EFT C 56 E af 29.2.2000.